Nog steeds lang rye vir paspoorte, ID’sArgieffoto (Foto: Christel Cornelissen/Maroela Media) Die Demokratiese Alliansie doen ŉ beroep op die departement van binnelandse sake om sy afspraakstelsel te herstel. Die departement het vroeër sy tak-afspraak besprekingstelsel (Babs) bekendgestel, ŉ nuwe afspraakstelsel vir slim ID’s en paspoorte. Dit het ten doel gehad om die lang rye by verskeie kantore van binnelandse sake landswyd te verminder. “Die DA het die inisiatief ondersteun toe dit in September 2021 aangekondig is, omdat dit iets is wat ons vantevore voorgestel het om die lang rye korter te maak,” sê Angel Khanyile, die DA se skaduminister oor binnelandse sake. “Ons het ongelukkig verskeie klagtes van lede van die publiek ontvang wat aangemeld het dat die Babs-stelsel ernstige uitdagings beleef, veral in die Wes-Kaap, Mpumalanga en Gauteng. Een van die grootste probleme is dat die publiek steeds in lang rye moet bly staan ondanks die feit dat hulle bevestiging vir hul afsprake ontvang het.” Khanyile sê dit is presies die teenoorgestelde van wat die Babs-stelsel veronderstel is om te bied. “Die portefeuljekomitee oor binnelandse sake, onder leiding van adjunkminister Njabulo Nzuza, het op 30 Maart 2022 ŉ oorsigtelike inspeksie gehou by Menlyn-winkelsentrum, waar ŉ nuwe kantoor pas oopgemaak het. In een geval is ŉ aansoeker, wat ŉ bevestiging ontvang het vir ŉ afspraak om 12:00, twee ure later steeds nie gehelp nie. Hy is aangesê om in die ry te bly wag om hulp te ontvang sodra almal wat voor hom opgedaag het, gehelp is.” Die DA versoek gevolglik die departement om dié kwessie aan te roer en seker te maak daar is eenvormigheid in al sy kantore wat toegang het tot die Babs-stelsel en opdrag te gee hoe die stelsel moet werk. “Dit sal seker maak dat aansoekers hul afsprake kan skeduleer en dat hulle nie onnodig tyd hoef te mors om in ŉ ry by binnelandse sake te staan nie. Die DA sal die verwikkelings fyn dophou en sal nie rus totdat die lot van burgers, wat ure lank in rye moet staan, opgelos is nie.”